《戊申岁间中清赏十景 其五 篱边餐落菊》
元代·叶颙

篱边餐落菊，采采黄金英。拾之不满掬，松露相和倾。

三咽清肺腑，九窍皆芳馨。食之久住世，化为天地精。

不饥复不老，颜貌如童婴。骖鸾访安期，跨鹤寻广成。

回首谢人世，何用千秋名。

作者简介：（1296—?）元明间金华府金华人，字景南，一字伯恺，自号云𩕢天民。元末隐居不出，至正中自刻其诗，名《樵云独唱》。入明，举进士，官行人司副。后免官家居，授徒甚众。